REPUBLIKA SRBIJA

NARODNA SKUPŠTINA

Odbor za poljoprivredu, šumarstvo

i vodoprivredu

12 Broj: 06-2/261-17

4. decembar 2017. godine

B e o g r a d

Z A P I S N I K

22. SEDNICE ODBORA ZA POLjOPRIVREDU, ŠUMARSTVO

I VODOPRIVREDU, ODRŽANE 30. NOVEMBRA 2017. GODINE

Sednica je počela u 12,10 časova.

Odbor je, u skladu sa članom 42. stav 4. Poslovnika Narodne skupštine, održao 22. sednicu van sedišta Narodne skupštine, u Opštini Titel, koja se realizuje uz podršku projekta „Jačanje nadzorne uloge i javnosti u radu Narodne skupštine, druga faza“, koji sprovode Program Ujedinjenih nacija za razvoj (UNDP), i Narodna skupština Republike Srbije, a finansira Švajcarska agencija za razvoj i saradnju (SDC).

Sednici je predsedavao Marijan Rističević, predsednik Odbora.

Sednici su prisustvovali članovi Odbora: Jasmina Obradović, Veroljub Matić, Tijana Davidovac, Žarko Bogatinović, Radovan Jančić, Mladen Lukić, Arpad Fremond i Miroslav Aleksić, kao i Dalibor Radičević (zamenik Milije Miletića) i Ljubinko Rakonjac (zamenik Marjane Maraš), zamenici članova Odbora.

Sednici nisu prisustvovali članovi Odbora: Milija Miletić, Ognjen Pantović, Marjana Maraš, Goran Ješić, Nada Lazić, Milorad Mirčić, prof. dr Miladin Ševarlić i Nenad Božić.

Sednici su prisustvovali predstavnici Ministarstva poljoprivrede, šumarstva i vodoprivrede: Zoran Janjatović, pomoćnik ministra, Žarko Radat, direktor Uprave za agrarna plaćanja; Vladislav Krsmanović, zamenik pokrajinskog sekretara za poljoprivredu, vodoprivredu i šumarstvo; Dragan Božić, predsednik Opštine Titel; Marinko Trivunović, zamenik predsednika Opštine Titel; Mlađen Đurić, Radomir Mišljenović, Vesna Knežević, Aleksandar Biberdžić i Vladimir Soro iz Opštine Titel, kao i predstavnici stočara i ratara.

Pre prelaska na dnevni red sednice, Marijan Rističević dao je reč predsedniku Opštine Titel, Draganu Božiću, koji je pozdravio sve prisutne i zahvalio se Odboru zbog održavanja sednice u njihovom mestu.

Odbor je jednoglasno usvojio sledeći

Dnevni red

1. Poljoprivredna politika sa posebnim osvrtom na IPARD program;
2. Razno.

Prva tačka dnevnog reda - Poljoprivredna politika sa posebnim osvrtom na IPARD program

U uvodnim napomenama, Zoran Janjatović rekao je da su predmet akreditacije IPARD programa bile mere 1 i 3. Mera 1 je predviđena za investiciju u fizičku imovinu poljoprivrednih gazdinstava, dok je mera 3 predviđena za investicije u prerađivačke kapacitete. Prvi poziv za IPARD program, za investicije za mehanizaciju, opremu i traktore, biće objavljen u trećoj nedelji decembra, dok se za prerađivačku industriju očekuje na proleće. Srbija ima pravo da raspiše poziv 6 meseci pre dobijanja zvanične akreditacije, a u slučaju da ne dobijemo akreditaciju, poziv će se stornirati ili odobrena sredstva isplatiti iz državnog budžeta. On je podsetio da ukupna vrednost fondova iznosi 175 miliona evra u programskom periodu do 2020. godine, plus 3 godine za realizaciju. Prioritet pri rangiranju projekata će se dati individualnim poljoprivrednim gazdinstvima, mladim poljoprivrednicima starosti do 40 godina, u područjima sa otežanim uslovima rada i ženama. Jedan korisnik će moći da do kraja programskog perioda dobije bespovratnih sredstava u maksimalnom iznosu do 1,5 miliona evra.

Žarko Radat je informisao članove Odbora o sprovedenim aktivnostima Uprave za agrarna plaćanja, sa posebnim osvrtom na postupak dobijanja akreditacije za implementaciju IPARD programa od strane Evropske komisije. U tu svrhu sprovedene su dve revizorske kontrole: jedna je bila kontrola eksterne revizije koja je trebalo da potvrdi da li su rešeni nalazi iz prethodnog perioda, a druga revizija je bila u novembru i utvrdila je da su svi, do tada blokirajući, nalazi ispravljeni, a konačan sud o tome šta još treba unaprediti, u smislu procedura i delovanja, dala je revizija Evropske komisije, koja je konstatovala da ne postoji ni jedna prepreka za upravljanje sredstvima iz Evropske unije i IPARD fondova namenjenim za ruralni razvoj. Postupak za dobijanje sredstava iz IPARD fondova biće vođen pred Upravom za agrarna plaćanja – IPARD agencijom. Nakon dostavljanja potrebne dokumentacije od strane korisnika, IPARD agencija će sprovesti administrativnu kontrolu, koju sprovodi Odeljenje za odobravanje projekata, te i prvu kontrolu na licu mesta, pre odobrenja projekta-nulta kontrola. Svi IPARD projekti moraju biti grinfild investicije. Posle kontrole IPARD agencija donosi rešenje o odobrenju IPARD projekta, posle čega je korisnik slobodan da započne realizaciju investicije iz sopstvenih sredstava, u roku koji je definisan rešenjem. Nakon završetka investicije, korisnik podnosi zahtev za isplatu uz propratnu dokumentaciju – računi kojim se dokazuje finansiranje odobrenog prihvatljivog troška. Podnetu dokumentaciju IPARD agencija proverava u postupku administrativne kontrole, te sprovodi kontrolu na licu mesta, pre odobrenja plaćanja kojom potvrđuje usklađenost investicije sa propisanim uslovima. Sledi donošenje rešenja o odobrenju sredstava iz IPARD fonda, a zatim i isplata. Korisnik je dužan da u roku od 5 godina čuva funkciju i namenu investicije, što će IPARD agencija na licu mesta proveravati terenskom kontrolom u ekspost fazi – jedna ili više provera u zavisnosti od analize rizika. Ukoliko se korisnik ne bude pridržavao rešenja, IPARD agencija naložiće povraćaj sredstava.

Vladislav Krsmanović podsetio je da se politika Pokrajinskog sekretarijata za poljoprivredu, vodoprivredu i šumarstvo u potpunosti poklapa sa politikom Ministarstva poljoprivrede, šumarstva i vodoprivrede, da je usklađena i da postoji jako dobro razumevanje između ova dva tela. Sekretarijat je u pregovorima sa bankama i Razvojnim fondom AP Vojvodine, koje garantuju da će korisnici IPARD sredstava dobiti kredite po povoljnijim kamatnim stopama.

Marijan Rističević predložio je da se pojača rad na edukaciji poljoprivrednika od strane poljoprivredne stručne službe, kako bi se što više IPARD sredstava iskoristilo.

U diskusiji su učestvovali narodni poslanici: Marijan Rističević, Veroljub Matić, Jasmina Obradović, Miroslav Aleksić i Radovan Jančić.

Nakon rasprave o tački dnevnog reda, Odbor je jednoglasno, doneo sledeći

Z a k lj u č a k

Odbor pozdravlja moguću kvalifikaciju za IPARD fondove i preporučuje Ministarstvu, Upravi za agrarna plaćanja, nadležnim organima i organizacijama da i dalje ulažu napore da sredstva od IPARD fondova budu iskorišćena u korist poljoprivrednih gazdinstava.

Druga tačka dnevnog reda – Razno

U okviru tačke razno, prisutni predstavnici lokalne samouprave, ratara i stočara izneli su postojeće probleme i sugestije, pre svega o problemima zakupa državnog poljoprivrednog zemljišta.

Pošto drugih pitanja i predloga nije bilo, sednica je zaključena u 15,00 časova.

Sastavni deo ovog zapisnika čini obrađeni tonski snimak sednice Odbora.

SEKRETAR PREDSEDNIK

Branka Zlatović Marijan Rističević